Document ID: /roh_data/filtered/fineweb-2-filterrobots_roh.jsonl.gz/11122

Be radund 15 uras suenter la victoria emoziunala da Belinda Bencic en il final dal singul, han las duas Svizras pudì tegnair pitg a las duas Tschecas be durant l'emprim set. Ditg èn ellas sa dustadas encunter in break. Ma cura che Golubic ha stuì dar giu sia battida al 5:6 è quai gia quasi stà la decisiun. Suenter han las duas Svizras be pli gudagnà in game, la battida n'han ellas betg survegnì enavos.
Naginas reservas da forza pli
En l'ultim game han ellas bain anc ina gaida cumbattì quatter ballas da match, il gieu n'han ellas dentant betg pli pudì volver a lur favur. Las duas Tschecas èn stadas memia fermas. Er las reservas da forza n'eran betg pli qua. Bencic ha stuì ir trais giadas sur trais sets tar ses cumbat per la medaglia d'aur. Ed er ils termins da pressa ha ella gì a fin la notg pir suenter mesanotg.
Tuttina pon las duas Svizras esser cuntentas. Suenter che Toger Federer, Stan Wawrinka e Jil Teichmann han stuì ceder pervi da blessuras, restan be pli Bencic e Golubic tar la delegaziun svizra. Persuenter han ellas fatg duas medaglias e cun quai dumagnà l'optimum. Ellas procuran er per la continuaziun da medaglias en il tennis per la Svizra, quella cuzza gia dapi il 2008.